**TÁJÉKOZTATÓ**

**a 2017. április 27-i képviselőtestületi ülésen elhangzott**

**interpellációkra tett intézkedésekről**

**Ferencz Gyula képviselő-testületi tag**

- elmondja, hogy a Bástya utca és a József Attila utca sarkán lévő platánok alsó ágait kéri levágni, mert azok a magasabb autókat megkarcolják.

*A gallyazást Városgondnokság 2017. május 31-ig elvégzi.*

**Csák Tamás képviselő-testületi tag**

-        elmondja, hogy a Körmendi Híradó 7-9 hónapja Felsőberkifaluba nem ér ki. Kéri, hogy nézzenek ennek utána.

*Bebes István polgármester helyben megválaszolta a kérdést.*

**Szabó Ferenc képviselő-testületi tag**

- a malom területén az egyik fa túl nagyra nőtt, a termése állítólag mérgező, ez zavarja az ott lakókat. Tudja, hogy a műszaki iroda már megnézte, kéri, hogy az iroda levélben értesítse a problémáról a malom tulajdonosát.

*A tulajdonos felszólításra került.*

**Bán Miklós képviselő-testületi tag**

- a Bartók lakótelepi parkoló felfestésére lesz-e lehetőség. Ez összefügg a benyújtott kérelmével is, de a probléma az, hogy a felfestés hiánya miatt az autók egymásra állnak rá. Továbbra is várja a korábban felvetett, parkoló bérlésre vonatkozó rendeletmódosításra.

*A bérleti feltételek jelen ülésen kerülnek megtárgyalásra. A parkoló helyek felfestése is része a feladatnak.*

- Kérdezi továbbá, hogy a Nyírfa és Juhar utca árokrendezése mikorra várható.

*Örömmel tájékoztatjuk, hogy a TOP-os pályázatok egy részének már eredménye van, köztük a Keleti városrész csapadékvíz-elvezetése is elnyerte az igényelt összeget. Jelenleg a támogatási szerződés előkészítése van folyamatban, ahol rögzítésre kerül, mely időszakban lesz a kivitelezés. A terveket véglegesíteni kell, és a közbeszerzési eljárást követően kerülhet sor a munkaterület átadására. Az építési időszak java várhatóan 2018-ban lesz, a pontos kezdésről, és a várható befejezésről későbbiekben tájékoztatjuk a z érintett lakosságot is.*

**Tompa László képviselő-testületi tag**

-     a Kölcsey Ferenc és Bem József utca sarkán van egy behajtani tilos tábla, amely nagyon meg van kopva, kéri annak cseréjét.

*Városgondnokság a tábla cseréjét a 2017-es költségvetés terhére elvégzi.*

- Még februárban volt egy interpellációja a kórház laborral kapcsolatban, arra nem kapott még választ.

*Bebes István polgármester helyben megválaszolta a kérdést.*

**Auer Miklós képviselő-testületi tag**

-     jelzi, hogy az Olcsai téren a folyamatos sárga útburkolati jel felfestése szabálytalan, Ezt vissza kellene festeni szaggatottan körülhatárolt sárgára, ezután meg lehetne kérni az árajánlatot a Deák Ferenc utcai parkolóra is.

*A sárga útburkolati jel kijavításra kerül. A Deák Ferenc utcai és Bartók lakótelepi parkolók felfestésére vonatkozó árajánlat megérkezett. Amikor – remélhetően augusztus végéig- a kivitelező kapacitásától függően sor kerül ezekre a festési munkákra, akkor ezt a korrekciót ugyanaz a cég elvégzi, aki a Bástya utcában is elvégezte.*

**Dr. Hadnagy Ádám képviselő-testületi tag**

-         a 208 lakások és a Rákóczi utca közötti zöld területen lévő fák átvizsgálását kéri az ott parkoló autók biztonsága érdekében

*Az erdész felülvizsgálta a faállományt, jelenleg 8 fa van olyan állapotban, amelyből 4 db fát szükséges kivágni, 4 db fát elég száradékolni. Ezen munkákra árajánlatot kértünk, a költségek ismeretében lehet megrendelni.*

Körmend, 2017. május18.

Forró Szilvia irodavezető s.k. Sövegjártó Zoltán intézményvezető